AIT บวก 6% ส่งซิก Q1 โตดี ตุนแบ็คล็อกแน่น 8 พันลบ. มั่นใจรายได้ปีนี้เข้าเป้า 7.4 พันลบ.
AIT บวก 6% ส่งซิก Q1 โตดี ตุนแบ็คล็อกแน่น 8 พันลบ. มั่นใจรายได้ปีนี้เข้าเป้า 7.4 พันลบ. พร้อมลุยประมูลงานใหม่มูลค่า 6.8 พันลบ.
AIT บวก 6% ส่งซิก Q1 โตดี ตุนแบ็คล็อกแน่น 8 พันลบ. มั่นใจรายได้ปีนี้เข้าเป้า 7.4 พันลบ. พร้อมลุยประมูลงานใหม่มูลค่า 6.8 พันลบ.
28 เม.ย. 2565

ผู้สื่อข่าวรายงานว่า (วันนี้ 28 เม.ย.65) ราคาหุ้น บริษัท แอ็ดวานซ์ อินฟอร์เมชั่น เทคโนโลยี จำกัด (มหาชน) หรือ AIT ล่าสุด ณ เวลา  11:18 น. อยู่ที่  7.05 บาท บวก 0.40 บาท หรือ 6.02% สูงสุดที่ 7.15 บาท ต่ำสุดที่ 6.60 บาท ด้วยมูลค่าการซื้อขาย 61.09 ล้านบาท

โดยก่อนหน้า(25เม.ย.2565) นายศิริพงษ์ อุ่นทรพันธุ์ ประธานคณะกรรมการบริหารและกรรมการผู้จัดการใหญ่ AIT เปิดเผยว่า แนวโน้มผลการดำเนินงานในไตรมาส 1/2565 คาดจะทำได้ตามเป้าหมายที่กำหนด เนื่องจากทิศทางอุตสาหกรรมเทคโนโลยีสารสนเทศและการสื่อสารในปี 2565 มีอัตราเติบโตอย่างต่อเนื่อง จากปัจจัยภาครัฐและภาคเอกชนที่ให้ความสำคัญกับการลงทุนด้านเทคโนโลยี รวมถึงการบูรณาการของข้อมูลที่เพิ่มขึ้น หลังเผชิญความท้าทายจากการแพร่ระบาดของโควิด-19 ที่มีผลต่อวิถีการใช้ชีวิตและพฤติกรรมของผู้บริโภค ส่งผลให้เทคโนโลยีดิจิทัลเป็นจุดเชื่อมต่อการทำงาน และต้องพึ่งพาการทำธุรกรรมต่าง ๆ ผ่านช่องทางออนไลน์มากขึ้น ทำให้รายได้ของธุรกิจบริการดิจิทัลและซอฟต์แวร์ช่วงปี 2564-2566 มีแนวโน้มเติบโตเพิ่มขึ้นในอัตราเฉลี่ย 10.5% ต่อปี
ทั้งนี้ บริษัทยังคงเดินหน้าบริหารงานอย่างแข็งแกร่งด้วยศักยภาพของผู้บริหารและทีมงานที่มีความเชี่ยวชาญในธุรกิจ เพื่อขับเคลื่อนการดำเนินธุรกิจของ AIT ให้เติบโตแข็งแกร่ง โดยคงเป้าหมายรายได้ปี 2565 เติบโตไม่ต่ำกว่า 15% หรือมีรายได้อยู่ที่ 7,400 ล้านบาท มุ่งเน้นตลาดด้าน Cloud Platform, Big Data Analytics, SDN, Cyber Security และ IoT เพิ่มเติมจากธุรกิจขายระบบโครงสร้างพื้นฐาน ICT ต่าง ๆ และ ณ วันที่ 1 เม.ย. 2565 บริษัทมีมูลค่างานในมือรอรับรู้รายได้ (Backlog) อยู่ที่ 8,000 ล้านบาท ดังนั้นจาก Backlog ที่มีอยู่ มั่นใจว่ารายได้ปี 2565 เป็นไปตามเป้าหมายที่วางไว้
นอกจากนี้ บริษัทมีงานที่อยู่ระหว่างรอคำสั่งซื้อจากลูกค้า (Waiting for P/O) อีกประมาณ 1,500 ล้านบาท ส่วนใหญ่เป็นงานจากภาครัฐเป็นหลัก และอยู่ระหว่างการเสนอราคา (Bidding in process) อีกประมาณ 1,900 ล้านบาท บริษัทยังคงเน้นเข้าร่วมประมูลงานภาครัฐและรัฐวิสาหกิจ ตามแผนการลงทุนด้านเทคโนโลยีและโครงสร้างพื้นฐานต่าง ๆ ของภาครัฐ โดยคาดว่าจะเข้าร่วมประมูลงานไม่ต่ำกว่า 6,800 ล้านบาท
“ผมยังคงยึดมั่นในการบริหารงานบริษัทอย่างเต็มกำลัง พร้อมทำหน้าที่แม่ทัพเพื่อผลักดันให้ AIT เติบโตอย่างยั่งยืนในอนาคต ซึ่งด้วยศักยภาพดังกล่าว ทำให้มีพันธมิตรใหม่ ๆ รวมถึงนักลงทุนให้ความสนใจเข้ามาถือหุ้น AIT เพิ่มขึ้น อย่างไรก็ตามการเข้ามาดังกล่าวไม่มีผลกระทบต่อโครงสร้างการจัดการและนโยบายการดำเนินธุรกิจของบริษัทแต่อย่างใด” นายศิริพงษ์ กล่าว